**Nikolina Brnjac** (Karlovac, 11. sprnja 1978 -) je hrvatska sveučilišna profesorica i političarka, članica Hrvatske demokratske zajednice, trenutno na mjestu državne tajnice Ministarstva vanjskih i europskih poslova. 

Udana je i majka dvoje djece.

### Raniji život i obrazovanje

Diplomirala je i doktorirala na Fakultetu prometnih znanosti Sveučilišta u Zagrebu. Akademsko zvanje doktora znanosti stekla je 2009. obranivši doktorsku disertaciju pod naslovom "Identifikacija relevantnih kriterija za definiranje mreže intermodalnih terminala".

U znanstveno zvanje znanstvenog suradnika izabrana je 2009. a u znanstveno-nastavno zvanje docent izabrana je 2010. Od tada predaje i nositelj je mnogih kolegija na Fakultetu prometnih znanosti Sveučilišta u Zagrebu.

U znanstveno zvanje višeg znanstvenog suradnika izabrana je 2011. a u znanstvenog savjetnika 2013. Znanstveno-nastavno zvanje izvanrednog profesora stječe 2016.

Kao izvanredni profesor bila je voditeljica katedre za intermodalni transport na Fakultetu prometnih znanosti Sveučilišta u Zagrebu. Dodatno je sudjelovala kao predavač u izvođenju nastave na Chalmers University of Technology (Göteborg), Ekonomskom fakultetu Sveučilišta u Ljubljani, Pravnom fakultetu Sveučilišta u Zagrebu, itd.

Odlukom Sveučilišta Sjever, Sveučilišnog centra Sjever, u ožujku 2019. primljena je u znanstveno- nastavno zvanje izvanrednog profesora gdje predaje na kolegiju u području tehničkih znanosti, polju tehnologije prometa i transporta

Od 2015. do 2017. godine radila je kao ekspert evaluator za Europsku komisiju iz područja logistike i transporta. Sudjelovala je i kao istraživač/voditelj na brojnim EU i domaćim projektima.

### Politička karijera

Nikolina Brnjac članica je Hrvatske demokratske zajednice od 2016. godine kada vođenje  stranke preuzima sadašnji predsjednik Andrej Plenković.

Brnjac je bila aktivno uključena u kampanju za parlamentarne izbore u rujnu 2016. godine te je sudjelovala u radu raznih odbora HDZ-a. Na listi HDZ-a sudjelovala je na izborima za Europski parlament održanim 26. svibnja 2019. te na izborima za Hrvatski sabor održanim 5. srpnja 2020.

### Profesionalna karijera

U srpnju 2019. imenovana je državnom tajnicom u Ministarstvu vanjskih i europskih poslova te tijekom hrvatskog  predsjedanja Vijećem Europske unije od 01. siječnja do 30. lipnja 2020. godine obnaša dužnost delegirane ministrice (ministre délégué), predstavljajući Vijeće Europske unije u Europskom parlamentu.

Od ožujka 2017. do srpnja 2019. obnašala je dužnost državne tajnice u Ministarstvu mora, prometa i infrastrukture.

Od 2010. do 2018. bila je voditeljica katedre za intermodalni transport Fakulteta prometnih znanosti Sveučilišta u Zagrebu.

Od 2015. do kraja 2017. godine obnašala je dužnost dopredsjednice Zajednice za intermodalni transport i logistiku u Hrvatskoj gospodarskoj komori.

Redovita je članica Znanstvenog vijeća za promet Hrvatske akademije znanosti i umjetnosti od 2010. godine. Pročelnicom Sekcije za intermodalni promet i logistiku Znanstvenog vijeća za promet HAZU-a postaje 2019.

Članica je Hrvatske komore inženjera tehnologije prometa i transporta od 2013. godine (ovlašteni inženjer za željeznički promet).

Od 2014. članica je Croatian Intermodal Freight Services Development Committee.

Kao autorica i koautorica objavila je više od 50 znanstvenih i stručnih radova, članaka u stručnim časopisima, sveučilišni priručnik Inženjersko - tehnološki proračuni u željezničkom prometu (2009) te sveučilišni udžbenik Intermodalni transportni sustavi (2012).

Urednica je časopisa World Review of Intermodal Transportation Research od 2018.

Urednica je dva zbornika radova: Valorizacija intermodalnoga logističkoga koridora Ploče-Mostar-Sarajevo-Vukovar (Srednji Jadran-Podunavlje), HAZU 2014 i Upravljanje lancem opskrbe, LOMI 2014. Jedan je od autora znanstvene knjige „Standardizacija prikupljanja i obrade podataka u području prometa s ciljem razvoja znanosti i gospodarstva", Fond za razvoj Sveučilišta u Zagrebu, Fakultet prometnih znanosti, Zagreb.

Vanjske veze
------------

* Nikolina Bunjac na portalu MVEP